**Първо българско царство**

Прието е, че **прабългарите** произхождат от **алтайската етническа общност**, обитавала земите на **Западен Сибир**. През ІІ-ІV в. **прабългарите заедно с хуните** се придвижват от **Средна Азия в земите на север от планина Кавказ**. Етнонимът „**булгари**” (vulgares) се споменава за пръв път в Анонимния римски хронограф от 354 г. *Името се свързва с р. Волга и се тълкува като: „смесен народ”, „буен, бунтовен народ” и др.* **В края на V и началото на VІ в. прабългарски племена заедно с хуните се заселват в Панония.** Прабългарите са прочути като *отлични конни войни.* По-известни са *кутригурите, утигурите и оногондурите*.

През 632 г. предводителят на *оногондурите,* **хан Кубрат от рода Дуло**, отхвърля чуждата власт и създава могъщо племенно обединение, наречено **Стара Велика България**. **Фанагория**, известна като нейна столица, се намира на Таманския полуостров в северната част на Черно море (дн. Русия). **На изток** **Стара Велика България достига до р. Кубан**, на **запад – до р. Днепър, на север – до р. Донецк, а на юг – до Азовско и Черно море.**

**Славяните** са основна етническа част при образуването на българската народност. Те принадлежат към **индоевропейската езикова група**. Според латинските и византийски автори те обитават обширни територии **на север от р. Дунав между Карпатите и Балтийско море.** По време на **Великото преселение на народите** след настъплението на **хуните** на запад от р. Дон през 375 г. славяните са подложени на силен натиск и се разселват, като се разделят на три групи: *венети (западни), анти (източни) и славини (южни славяни).* Византийските автори описват славяните *като високи, руси, силни и издръжливи, буйни и невъздържани, но гостоприемни хора*.

Преди смъртта си *Кубрат съветва петимата си синове,* **Батбаян, Котраг, Аспарух, Кубер и Алцек**, *да не се разделят, за да се защитават по-успешно от другите народи*, но те не успяват да спазят заръката на баща си.

***Из хроника на византийския автор Теофан (IX в.):***

***„Кубрат, господарят на България, оставил петима синове и им завещал по никакъв начин да не се отделят един от друг, за да не робуват на друг народ. Малко***

***време след неговата смърт петте му сина се разделили и се отделили един от друг. Третият от тях, наречен Аспарух, като преминал Днепър и Днестър, по-северни от Дунав реки, и като завладял Оглос, заселил се между него и онези реки, понеже забелязал, че мястото е защитено и мъчно превземаемо от всяка страна.“***

Племената, последвали **сина на Кубрат – Котраг**, завладяват територии **по северното течение на р. Волга**. Там по-късно е създадена държава, позната с името **Волжка България**. **Батбаян** владее **източните територии**. Други племена, предвождани от **Кубратовия син Аспарух**, потеглят **на запад и се заселват на север от делтата на р. Дунав в непосредствена близост до Византия (дн. Румъния и Молдова)**. Техни съседи са **славяните**, обитавали вече Балканския полуостров.

*В днешна Украйна е открито съкровище на хан Кубрат. То съдържа най-много златни предмети, принадлежали на варварски владетел. Надпис „На патриция Кубрат“ стои на два пръстена. Съкровището е в* ***Ермитажа*** *(гр. Санкт Петербург, Русия) – един от най-големите музеи в света.*

През 671 г. от изток в България нахлуват армиите на **Хазария** и за по-малко от година **разгромяват българската държава**, като завладяват основната част от територията ѝ.

През **680 г.** император **Константин ІV Погонат (Брадати) (668-685)** предприема поход срещу българите по суша и по море. Огромната византийска армия се струпва **в Онгъла** **(или Оглос, район на север от делтата на р. Дунав)** и по р. Дунав.

**Хан Аспарух** **(650-700)** изчаква 3-4 дни с войските си зад укрепленията, но когато забелязва дезорганизацията в лагера на ромеите, предизвикана от внезапното заминаване на императора за Месемврия да се лекува от подагра, *предприема мощна атака срещу византийците и ги обръща в бягство*.

**Битката при Онгъла** завършва **с грандиозна победа на прабългарите**, след което те преминават река Дунав и **завладяват земите до Стара планина**, подчиняват местните славянски племена и сключват съюзен договор с техните князе за общи действия и отбрана на завоюваната територия.

През лятото на **681 година, около 09 август,** **византийският император е принуден да сключи мирен договор с хан Аспарух.** Така Византия признава **юридически съществуването на новата българска държава на Балканите** и **Плиска става първата българска столица**. На юг **Хемус (Стара планина)** разделя България от Византия, на изток границата достига до **Черно море**, а на североизток – до **река Днестър** и земите на племето **хазари**, на северозапад – до **река Тимок** и държавата на ***аварите***.

*Прабългари и славяни* признават за свой върховен вожд **хан Аспарух**. *Прабългарите* заемат господстващо положение в управлението на държавата и дават нейното име **България**.

*България е сред най-старите държави в Европа. Нейното създаване е събитие с важни последици за цялостното развитие на Балканския полуостров през Средновековието.*

Хан Аспарух загива във война с хазарите и е наследен от сина си хан Тервел.

**Хан Тервел (700-721)** проявява качества на умел дипломат и военачалник. През **718 г. се съюзява с византийците и разгромява арабите** под стените на Цариград, съдействайки **за спасяването на Византия и цяла Европа** от тяхното нашествие. Според **летописеца Теофан** в конфликта загиват *22 000 араби*, а Зигеберт говори за *30 000 жертви*. *Константинопол е спасен, а името на България се разнася по всички краища на тогавашния свят.* На намерените досега изображения Тервел е изобразяван с християнски символи. Вероятно е бил християнин, подобно на дядо си Кубрат. Бива наречен **„Спасителят на Европа“** и е удостоен с високата титла **кесар**.

С възкачването си на престола **хан Крум** **(803-814)** поставя началото на **нова династия**. България *разширява значително своята територия*. След успешна война с **аварите** границите на ханството достигат **на северозапад до владенията на могъщата Франкска империя**. През 809 г. **е превзет и гр. Сердика (дн. София).** *Разтревожен от тези успехи, две години по-късно император Никифор напада България*. *Крум му предлага мирен договор, но Никифор отказва* и събира многобройна елитна войска край крепостта Маркели, след което поема на нов поход срещу България „*заслепен от собственото си зломислие и от внушенията на своите съветници*“ **(Теофан).** Според „Анонимния ватикански разказ“ византийците *преминават Стара планина и след това превземат Плиска без особени проблеми*. Всички хронисти критикуват нехристиянското поведение на императора след победата. Той нарежда *да се ограби владетелската резиденция и да се опожарят складовете. Поголовно е избивано и мирното население.*

След завладяването на резиденцията Крум прави второ предложение за мир, но Никифор отново отказва, *тъй като смята, че е в позицията на по-силния*. През 811 г. хан Крум **събира цялата си войска и загражда от трите страни византийците при Върбишкия проход** с натрупани камъни и дървета, които запалва, а от четвъртата страна атакува изненадания неприятел с войската си. Виждайки това, Никифор извиква: *„И птички да станем, пак не можем да се измъкнем оттук.“* *Византийският император бива убит, а войската му – разбита*. Крум нарежда черепът на Никифор да бъде обкован със сребро и превърнат в чаша, с която той вдигал наздравица със славянските царе.

*Блестящата победа отваря пътя на хан Крум към Цариград*. След стремителен поход българите достигат до портите на града. Хан Крум си поставя за цел да завладее Цариград, но в хода на приготовленията внезапно почива.

За да предпази народа от пороци, Крум издава **първите и много строги писани закони (Крумови закони).** Крумовите закони са насочени към създаване на **строги норми** в българското общество*за защита на частната собственост, предпазване от разоряване на обеднялото население, против клеветниците, лъжесвидетелите, лъжците, крадците и техните съучастници.*



***Териториално разширение при хан Крум.***

### Хан Омуртаг (814-831) сключва 30-годишен мирен договор с Византия. Хронистите разказват, че при подписването му *византийският император се заклева по езически обичай, а ханът целува християнския кръст*. През следващите години *с умели дипломатически и военни действия биват уредени и отношенията с Франкската империя.* Омуртаг изгражда много крепости, дворци и паметници. Опожарената Плиска бива възстановена.

### При наследниците на хан Омуртаг, Маламир (831-836) и Пресиян (836-852), *България разширява още територията си.* Завладян е град Пловдив и по-голямата част от областта Македония. Българите се обединяват със *славяните от Албания и Македония,* *а* България се издига като 3-та сила в Европа*, наред с Византия и Франкската империя.*

### За политическия и културния възход на България през IX в. голяма роля изиграва приемането на християнската религия, свързано с *учредяването на българската църква, разпространението на славянската писменост и развитието на държавата от ханство към царство.*

### През 864 г. княз Борис (852-889) приема кръщението от Цариградската патриаршия. Българите изоставят езическите си вярвания и Борис с умела дипломация между Рим и Цариград *успява да извоюва автокефална (независима) българска църква.*

Възникването на **старобългарската азбука и на славянската писменост** е свързано с делото на **двамата първоучители Кирил и Методий** и на **техните ученици****- Климент, Наум, Сава, Ангеларий, Горазд.** Двамата братя имат най-високо византийско образование, познават добре славянския език, родени са в **Солун** от майка славянка (Методий е роден през 815 г., а по-малкият брат Константин през 826 г.). По-късно Константин приема монашеското име **Кирил**. Те са приближени на императорския двор – Методий заема високата длъжност *архонт*, а Константин Философ участва в две държавни мисии – при *сарацините* през 855 г. и при *хазарите* през 860 година. От 855 до 862 г. двамата братя работят в **манастира „Св. Полихрон” в Мала Азия** и съставят **първата азбука – глаголица**. *Започват превода на богослужебните книги на старобългарски език заедно със свои славянски ученици*.

Константин Философ умира през 869 г. в Рим. Отношенията между Рим и Константинопол се изострят и *немското духовенство във Великоморавия предприема жестоки гонения срещу християнските проповедници*.

След смъртта на Методий на през 885 г. *учениците на двамата първоучители са прогонени от Великоморавия и тръгват към България като към своя родина.* **Княз Борис ги приема радушно, дава им своето покровителство и условия да учат и проповядват на славянски език, чрез което спасява делото на Кирил и Методий***.* Така чрез дейността на учениците *България става люлка на славянската писменост* *и на старобългарската книжнина*.

През 893 г. **княз Борис** отстранява от трона **Владимир**, който се опитва да върне в страната езичеството. За български княз бива провъзгласен 3-ят му син – Симеон. Столица на България става **Велики Преслав**. **Старобългарският език** бива обявен за официален книжовен и богослужебен език.

Най-голям разцвет през управлението на **цар Симеон** (893-927) придобива **старобългарската литература**. Достигналите до наше време образци разкриват *изключително богатство на идеи, жанрово разнообразие и стилово изящество*, които дават основание времето **от края на ІХ и Х век да бъде определено** **като „Златния век на българската книжнина”.** ***„Небеса” и „Шестоднев”*** са основни съчинения на **Йоан Екзарх** – *удивителен преводач и творец, учен с енциклопедични знания*. Неговият ***„*Шестоднев*”*** *съдържа знания за земята, за природата, анатомията и физиологията на човешкото тяло и др., описани с жив и образен език.* **Константин Преславски** *пише* *първата стихотворна творба в старобългарската литература* ***„*Азбучна молитва“**. Под надслов **„За буквите“** **Черноризец Храбър** създава *една блестяща възхвала на славянската писменост*.

При управлението на цар Симеон границите на **България достигат до три морета – Бяло, Адриатическо и Черно.** През 917 г. Симеон нанася голямо поражение на византийците при **р. Ахелой**, а съвременници сравняват столицата Преслав с Константинопол (столица на Византия).



През 927 г. **цар Петър** **(927-970)** (синът на цар Симеон) сключва 30-годишен мирен договор с Византия. През 928 г. **Иван (или Йоан),** по-малкият брат на Петър, опитва да вдигне бунт срещу новия владетел, но *действията му съвсем скоро са осуетени*. Две години по-късно, през 930 г., подобен опит прави и **първородният Симеонов син, Михаил**, като дори успява да спечели известен брой привърженици в района на Долна Струма. Цар Петър обаче бързо се справя и с тази заплаха, с което се **утвърждава на престола**.През 968 и 969 г. в България нахлуват *руските дружини на киевския княз Светослав I, подстрекаван от император Никифор II Фока*. През 969 г. те достигат до Велики Преслав. Цар Петър не издържа на напрежението и получава апоплектичен удар.

През 971 г. византийският император **Йоан Цимисхи** прогонва русите от България и завзема Велики Преслав. Синовете на цар Петър – **цар Борис II и Роман** се озовават като пленници в Цариград, но това не е краят на България. Съпротивата срещу Византия се премества **в югозападните български земи.** Тя бива оглавена от **четиримата братя Давид, Мойсей, Арон и Самуил**. След няколко години те освобождават **северна България**. За цар е признат **Роман**, след като брат му Борис II пада убит. В разгорялото се освободително движение особено се отличава **Самуил**. През 986 г. *той разбива византийците в прохода Траянови врата*. *Император Василий II едва се спасява с бягство.* Последват десетилетия на нови войни. Цар Роман умира и за цар е провъзгласен Самуил.

**Цар Самуил** **(997-1014)** има няколко победи, но на 14.07.1014 г. при **с. Ключ** в подножието на планината Беласица Василий II *изненадва в гръб българите, разгаря се най-решителната битка, която завършва с пълна победа на ромеите.* Пленените 15 000 български войници по заповед на императора са ослепени, като на всеки 100 души е оставен по един водач с едно око. За тази своя жестокост *Василий ІІ е наречен ”Българоубиец”*. При вида на войниците цар Самуил получава сърдечен удар и след два дни умира (06 октомври 1014 г.). Не след дълго на бойното поле намира смъртта си и последният български цар, **Иван Владислав**, *а през**1018 г. във византийски ръце попада последната българска столица – Охрид*. **България загубва своята независимост и пада под византийска власт.**

***Източници:***

1. ***„История и цивилизация“, Петър Ангелов, Цветана Георгиева, Мария Радева, Изд. „Прозорец“, София, 2014 г.***
2. ***Латински извори за българската история, том III, Издателство на БАН, София 1965 г.***
3. ***„Учебник по родинознание“, Иван Георгиев, Димитър Лазов, Светлозар Димитров, Изд. „Илия Вълчев“, 2016 г.***
4. ***„История на България“, онлайн библиотека, съдържаща публикации на български историци.***
5. ***„Хронография” на Теофан Изповедник (средата на VIII век) – византиски монах, съчинението му обхващаща периода до 813 г, съдържат се сведения за хан Кубрат, разпадането на Велика България, разселването и придвижването на Аспарух.***